Kaitsepolitsei hinnangul pole ei veteranide kogunemises Sinimägedes midagi ebaseaduslikku. Öise Vahtkonna samas toimuvas kogunemises pole samuti midagi ebaseaduslikku, küll aga on kapol alust uskuda, et viimast rahastavad Kremlimeelsed Venemaa aktivistid.    "Sinimäe sõjaveteranide mälestusüritused on toimunud seaduslikult ja ilma konfliktideta alates aastast 1994. Teistes riikides on sarnaseid kokkutulekuid toimunud aastakümneid. Kaitsepolitseiamet ei näe sellistes  mälestusüritustes midagi taunitavat, sõltumata sellest, millise rindepoole sõjameestega on tegu," ütles Kaitsepolitsei büroojuht Martin Arpo.    Ta lisas, et kokkutulevate rindemeeste seostamine okupatsioonirežiimide inimsusevastaste kuritegude või sõjakuritegude ülistamisega on sisuliselt desinformatsioon.    Samas pole kapo hinnangul midagi ebaseaduslikku ka Öise Vahtkonna miitingus.    "Kaitsepolitseile on teada, et Notšnoi Dozori liikmete poolt kokkutuleku läheduses registreeritud  miitingu tellimise ja rahastamisega on seotud Venemaa riikliku nn kaasmaalastepoliitika aktivistid Dmitri Kondrašov ja Andrei Zarenkov ning nendega koostööd tegev Venemaa parlamendi ülemkoja Föderatsiooninõukogu liige Boris Špigel," ütles Arpo.    Kapo usub, et miitinguga loodetakse provotseerida või lavastada Venemaa telekanalitele konflikte kokkutulekust osavõtjate ja väidetavate antifašistide vahel ning moonutada avalikkuse ees mälestusürituse sisu.    "Kuna Eesti Vabariigis on  põhiseadusega tagatud sõnavabadus ja kogunemisvabadus, ei ole ka Notšnoi Dozori miitingu korraldamises seni midagi seadusevastast. Mistahes õiguserikkumised ei jää tähelepanuta," lubas Arpo siiski ja lisas, et usutavasti on valdav osa inimestest piisavalt targad, et mitte provotseerida teisi ega lasta ennast provotseerida.    www.DELFI.ee